**4-րդ կրթական հարթակ**

 **18-րդ շաբաթ**

***Նոր դաս***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** Անհրաժեշտությանդեպքումուխտիտեքստընորիցմեկնաբանել։
* Քառորդային քննություն

**Նոր դաս**

* **Գրականություն****-** **«Էս մի բուռն էլ թռչուններին» էջ 77**
* **Բառագիտություն** - թեմատիկ բառերի բացատրություն, ուղղագրություն, թեմատիկ հոմանիշներ և հականիշներ
* **Քերականություն –** Հոդեր։ Հոդերի տեսակները։ Ստացական հոդեր։
* **Մշակույթ – Բարեկենդան։**

**Գրականություն –** Դասարանում կարդալ և վերլուծել ***«Էս մի բուռն էլ թռչուններին***» պատմվածքը։ Հանձնարարել վարժ կարդալ, կարողանալ սեփական բառերով վերարտադրել և պատասխանել հետևյալ հարցերին․

* Ի՞նչ է խրատում այս պատմվածքը։
* Սոնան ինչպե՞ս ընկերացավ թռչունների հետ։
* Ինչպե՞ս կվարվեիր դու, եթե լինեիր Սոնայի փոխարեն։

**Բառագիտություն**

* Սովորել հետևյալ բառերի բացատրությունները․
* Երկուսը բոլորել- երկու տարին լրանալ
* Հերթական- հերթը՝ հաջորդական կարգը ցույց տվող
* Սլանալ – արագորեն գնալ
* Ճաշակել- համտեսել ։
* Սովորել հետևյալ բառերի հոմանիշները
* Իսկույն- անմիջապես, միանգամից
* Հրճվանք - ուրախություն
* Ճախր - թռիչք
* Պատառ – կտոր
* Պատուհան- լուսամուտ։
* Սովորել հետևյալ բառերի հականիշները․
* Փոքրիկ- մեծ
* Ուրախանալ- տխրել
* Խաղաղ- անհանգիստ
* Շնորհակալ- անշնորհակալ
* Մոտենալ- հեռանալ։
* **Ուղղագրություն -** Սովորել տրված բառերի **ուղղագրությունը****՝** չարաճճի, սրբել, անձրև, հրճվանք, պատշգամբ։

**Քերականություն*****-*** **Հոդեր։ Հոդերի տեսակները։ Ստացական հոդեր։**

Նախորդ դասին մենք ծանոթացանք որոշիչ հոդերի հետ։ Այժմ կխոսենք ստացական հոդերի մասին։

* **Ստացական հոդեր**–
	+ **Ստացական** հոդերն են **ս** և **դ** հոդերը։ Այս հոդերը փոխարինում են դերանվանը, ավելանում են գոյականի վերջում և  մատնացույց են անում, թե խոսքի մասնակիցներից ում է պատկանում առարկան: Օրինակ՝
* Գիրք**ս-** իմ գիրքը
* Երեխա**դ-** քո երեխան։

Չի կարելի ասել ***իմ*** *գիրք****ս***։ Ճիշտ ձևն է՝ «գիրքս», կամ «իմ գիրքը»։

Չի կարելի ասել «***քո*** *երեխա****դ****»։* Ճիշտ ձևն է՝ «Երեխադ», կամ «քո երեխան»։

**Հարցեր և առաջադրանքներ**

* Ի՞նչ է հոդը։ Բերել օրինակներ։
* Ի՞նչ տեսակների են լինում հոդերը։
* Որո՞նք են ստացական հոդերը։ Բերել օրինակներ

**Հանձնարարություններ**

* **Լրացրու՛ բաց թողնված ստացական հոդերը։**

Աննան ու Կարինեն խաղում են միասին։

* + - Աննա՛, տիկնիկ— հիվանդ է։ Արի տիկնիկի— տանենք բժշկի։
		- Լա՛վ, Կարինե։ Դու մեքենա ունես։ Մեքենայի—բանալիները վերցրու ու միասին տանենք։ Տիկնիկ— էլ կգա։
* **Առանձնացրու բառերը համապատասխան սյունակներում։**

Մարգարեն, մեղուս, տնօրեն, Կարոն, կարաս, մածուն, կատուդ, Շուշան, մետրոն, շղթաս, վագոն, տղան, դեղին, Արան, ապակին, մայրիկս, լուսին, անգին, վկան, մեքենաս, տատիկդ։

* **Նշված նախադասություններից որու՞մ կա ստացական հոդ։ Ընդգծի՛ր հոդը։**
	+ Տատիկս հիվանդ է։
	+ Գիրքդ կտա՞ս։
	+ Գրիչս լավ չի գրում։
	+ Արամը սպասում է մայրիկին։
	+ Իմ անունը Սուսան է։
* **Նշված նախադասություններից որու՞մ է ստացական հոդը սխալ օգտագործված։ Արտագրել նախադասությունները՝ ճիշտ հոդով։**
	+ Իմ մայրիկս շատ գեղեցիկ է։
	+ Ես սիրում եմ լսել տատիկիդ հեքիաթները։
	+ Քո կոշիկներդ ցեխոտվել են։
	+ Իմ տիկնիկիս համար նոր հագուստ եմ կարում։
* **Տրված բառաշարքից առանձնացնել որոշիչ և ստացական հոդեր պարունակող բառերը․**

Ոտքերս, գիրքը, երեխաները, աչքդ, պատուհանը, մայրիկդ, ուսուցիչը, համակարգիչս, ընկերդ, տունս, երկիրը, կատուն։

* **Օգտագործելով ս և դ հոդերը, տրված արտահայտությունները գրիր մեկ բառով․**
* Իմ պապիկը ————————————
* Քո հեռախոսը ————————————
* Քո տունը ————————————
* Իմ քույրը ————————————
* Քո ուսուցչուհին ————————————
* Քո ծնունդը ————————————

**Մշակույթ*-*** **Բարեկենդան**

Բարեկենդանն այնքան սիրված, ժողովրդական, սպասված տոն էր, որ հայ ազգի կողմից այն ընկալվում էր որպես ամենաազգային, ինչպես նաև  խրախճանքի, ճոխ ու առատ ուտելիքներ վայելելու տոն, պարերի, խաղերի, զվարճահանդեսների, թատերախաղերի, այցելությունների և ուրախության երկու շաբաթ:  Բարեկենդան նշանակում է բարի կենդանություն: Այն ուրախության ու զվարճանքի օր է, հիշեցնում է Ադամի և Եվայի դրախտային կյանքը, երբ նրանք ապրում էին վայելքի ու անհոգության մեջ:

Պահքին նախորդող կիրակին Բուն Բարեկենդանի օրն էր: Պահքը խորհրդանշում է հիսուս Քրիստոսի անապատում անցկացրած 40 օրերը։ Մեծ Պահքի 40 օրերին գումարվել են նաև Զատիկին նախորդող 9 օրերը, և այն տևում է 49 օր: Մեծ Պահքն ավարտվում է Զատիկի` մեր Տեր Հիսուս Քրիստոսի Հարության տոնով:

**Հարցեր և առաջադրանքներ**

* Կարդալ դասանյութը, կարողանալ սեփական բառերով վերարտադրել այն և պատասխանել հետևյալ հարցերին։

* + Ի՞նչ գիտես Բարեկենդանի մասին։ Ինչպե՞ս էին տոնում Բարեկենդանը։
	+ Ի՞նչ է խորհրդանշում Բարեկենդանը և Ի՞նչ է հիշեցնում։
	+ Ե՞րբ է նշվում Բուն բարեկենդանը։
	+ Ի՞նչ է խորհրդանշում Պահքը։
	+ Ի՞նչ տևողություն ունի Մեծ Պահքը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ դասանյութը , վերարտադրել սեփական խոսքերով և պատասխանել դասավերջի հարցերին։
* Քերականական նյութն ամրապնդել վարժությունների միջոցով և բերել օրինակներ։
* Մասնակցել խմբային աշխատանքներին։